Вист
Вист () е игра с карти, която се играе от 4 играчи и всеки играе за себе си. Възникнала е в Англия през 17 век. Вист заимства някои страни от бридж и белот, като има следните предимства:
 това е по-непретенциозна игра и може да се играе от начинаещи;
 това е развлекателна, тиха игра;
 това е семейна игра.
 това е комбинирана игра, която изисква около 2 часа време.

Вист се играе в 3 части:
 Първа част (7 игри), в която се натрупват отрицателни точки и се играе без коз.
 Втора част (4 игри), в която се натрупват положителни точки и се играе с коз, като всеки от партньорите избира коза.
 Трета част (4 игри), в която се натрупват положителни точки и представлява пасианс.

Общи правила 
 Играта се играе с колода от 52 карти – по 13 от всеки цвят.
 Раздаването на картите става по една, по посока обратна на часовниковата стрелка.
 Подреждането на картите по сила (власт) е подобно на бриджа: Асо (А) > Поп (К) > Дама (Q) > Вале (J) > 10 > 9 > 8 > 7 > 6 > 5 > 4 > 3 > 2.
 При игра без и с коз „качването“ не е задължително;
 При игра с коз „цакането“ не е задължително.

Първа част 
Състои се от 7 последователни игри, както следва:
 Без купи – всяка взета купа носи -2 т. (общо -26 т.)
 Без „ръце“ – всяка взета „ръка“ носи -2 т. (общо -26 т.)
 Без мъже – всеки взет Поп или Вале носят по -3 т. (общо -24 т.)
 Без Дами – всяка взета Дама носи -7 т. (общо -28 т.)
 Без Поп купа – вземането му носи -18 т.
 Без последните две „ръце“ – всяка от тях носи по -17 т. (общо -34 т.)
 Без „всичко“ – точкува се всяка купа, „ръка“, Поп и Вале, Дама, Поп купа и последните две ръце по точки, описани по-горе (общо -156 т.)

В края на тази част се прави сбор на отрицателните точки за всеки играч.

Втора част 
 Всеки от играчите получава правото да обяви коз, като козът се обявява от първия играч след раздаващия картите.
 Точкуват се взетите „ръце“ – всяка по +5 т. (общо 65 т. на игра).
 В края на тази част се прави сбор на получените точки.

Трета част 
 Играят се 4 последователни пасианса.
 За начало на подреждането на всеки цвят се счита деветка, поставена в средата. След поставяне на деветката, от лявата и от дясната ѝ страни се започва с 8 и 10, а върху тях се нареждат останалите карти, както следва: върху 8 – картите в низходяща сила, като приключва с 2; върху 10 – картите във възходяща сила, като приключва с Ас.
 Всеки играч има право да постави 1 карта. Изключение се прави когато играчът има подходящи карти от двете страни на деветката на същия цвят. Тогава той може да постави от 2 до 8 карти едновременно.
 Победител в пасианса е първият, който е приключил картите си.
 Точкуването е, както следва: за първия +20 т., за втория +10 т., за третия 0 т., за четвъртия -10 т.

След приключване на третата част се прави баланс и се установява кой играч е победител в играта Вист.

Игри с карти